
Stillhet og ro. Dokumentasjon om verdien av stillhet og ro i utmark og nærmiljø og om effekter av støy og andre forstyrrelser.

Flere forskningsarbeider viser at muligheten til å oppleve natur, ro og stillhet og muligheten til å unnslippe stress og mas, er svært viktig for mange. Verdiene er viktige om man er på skitur, på badestranden, på tur i nærmiljøet eller sitter på terrassen en sein sommerkveld. Det framgår også at svært mange faktorer virker sammen; lukt, lyd, synsinntrykk, nytteperspektiv m.v. har betydning for hvordan ulike forstyrrelser påvirker opplevelsen av velvære og trivsel. Generelt er det imidlertid svært mye man ikke vet om betydningen av ro og stillhet og om effektene av støy og andre forstyrrelser, hver for seg og i sammenheng. Det er behov for å prioritere å kartlegge disse forholdene.

1. Innledning

Dette notatet beskriver dokumentasjon om betydningen av stillhet og ro og om faktorer som påvirker muligheten til å oppleve disse verdiene. Det handler i første rekke om betydningen av stillhet og om forstyrrelser fra støy. Det skyldes at det er mest kunnskap om dette. Notatet handler om betydningen av stillhet og ro og om forstyrrelser for mennesker. Det omhandler ikke forstyrrelser for dyreliv og planteliv. 

Hensikten med notatet er å gi en kort oversikt over eksisterende kunnskap. Notatet gir oversikt over en del studier, men er ingen fullstendig oversikt. Når det gjelder helsemessige konsekvenser av støy finnes relativt mye kunnskap. Denne kunnskapen er bare summarisk referert.

2. Betydningen av natur, stillhet og ro 

Det framgår av flere forskningsarbeider at muligheten til å oppleve natur, ro og stillhet og muligheten til unnslippe stress og mas, er svært viktig for manges helse og trivsel. Ingstad og Fuggelli gjennomførte i 1997-2000 en studie av folks helsebegrep og kom bl.a. fram til at muligheten til å oppsøke natur og få naturopplevelse er en sentral faktor for opplevelsen av å ha god helse (Fuggeli og Ingstad 2001). Andre undersøkelser viser hvilke kvalitetskrav man stiller til naturopplevelsen. I en undersøkelse gjennomført av MMI i 1992 går det fram at mer enn 85 % av de spurte mener at å ”komme ut i frisk natur vekk fra støy og forurensning” og å ”oppleve naturens stillhet og fred” er meget eller ganske viktig grunn for å ”gå tur” (Aasetre m.fl. 1994). Tilsvarende gjennomførte MMI en undersøkelse for Oslo kommune i 2004 der respondentene ble bedt om å svare på ”hvor viktig er følgende forhold når du oppsøker kommuneskogene” (Berg 2004). Hele 91 % svarte i denne undersøkelsen at ”å oppleve naturen, stillhet og ro” var meget viktig (69%) eller ganske viktig (22%). 

Disse undersøkelsene som synliggjør betydningen av fred og ro i friluftslivssammenheng kan ses i sammenheng med SSBs levekårsundersøkelser som stadfester at mer enn 90 % av befolkningen driver med en eller flere former for friluftsliv. Synspunktene på verdien av stillhet og ro er m.a.o. ikke bare synspunktene til en liten gruppe som liker å ”gå tur”, men gir uttrykk for en verdivurdering som er representativ for mer enn 90 % av befolkningen. Og verdiene er viktige uavhengig av om man benytter seg av dem eller ikke. På samme måte som urørt natur (natur fri for tekniske inngrep) har en verdi uavhengig av om man bruker naturen, har også muligheten til uforstyrret naturopplevelse verdi som tilgjengelig gode uavhengig av om man benytter seg av dette godet eller ikke.

Turisters etterspørsel etter ro og stillhet er også et forhold som må vurderes i denne sammenheng. Transportøkonomisk institutt har spurt utenlandske bilturister om deres interesse for å oppleve stillhet i norske vinterlandskaper (Steen Jacobsen 2003). I alt 71 % av de spurte svarer at stillhet er ganske eller svært viktig for den aktuelle reisen og tilsvarende 61 % svarer at stillhet er ganske eller svært viktig for valg av reisemål. Denne undersøkelsen viser også at betydningen av stillhet øker etter de spurtes erfaring med vinterferie i Norge. 53 % av dem som er på vinterferie i Norge for første gang, 69 % av dem som har vært i Norge 1-2 ganger og 77 % av dem som har vært i Norge mer enn to ganger, svarer av stillhet er ganske eller svært viktig.

Betydningen av stillhet og ro går videre indirekte fram av undersøkelser som er gjort av i hvilken grad folk forstyrres av støy i utmark og av undersøkelser om befolkningens holdninger til motorferdsel i utmark. Av en undersøkelse gjort av Østlandsforskning i Trøndelag i 1999 går det fram at det ses på som mer enn middels viktig å slippe å høre motordur og støy i alle slags friluftslivsområder (Vorkinn 1999). På en skala fra 1 – ingen betydning til 7 - svært viktig på spørsmålet ”hvor viktig er det for deg at du slipper å høre motordur og støy når du er i ulike friluftsområder”, varierer svarene fra 3.6 til 5.9 avhengig av type område, minst betydning for nærområder og størst betydning for nasjonalparker og andre urørte områder på fjellet. 

Flere landsdekkende undersøkelser synliggjør at et flertall i befolkningen ønsker et fortsatt restriktivt motorferdselregelverk. Dette er et gjentatt resultat i TNS Gallups undersøkelse (Natur- og miljøbarometer) som har vært gjennomført årlig siden 2001 (Rideng 2007). I gjennomsnitt for årene 2001-2007 svarer 83 % av respondentene at de er ganske eller helt uenig i at det bør bli lettere å få tillatelse til å bruke motorkjøretøy i norsk utmark. Begrunnelsene er først og fremst at det ødelegger naturen og at det bråker og forstyrrer dyr og mennesker. Tilsvarende resultat har en landsdekkende undersøkelse utført av Sentio-Nor-Stat for Nationen. På spørsmålet om hvordan folk forholder seg til dagens restriktive regler for fritidskjøring med snøskuter, er det 30,8 % som er fornøyd med dagens regler, mens 28,9 % mener reglene bør bli strengere. Ca en firedel (23,9 %) ønsker at det skal åpnes for mer fritidskjøring.”

3. Hva forstyrres og plages vi av? 

Totalt sett er det støy fra veitrafikk som forstyrrer og plager flest mennesker, og da særlig i boligen og i det nærmeste området rundt boligen. Støy fra jernbane og flytrafikk er også sentrale kilder til forstyrrelse og støyplage sammen med en rekke andre kilder. Det er også dokumentert at slik støy har en rekke negative helsemessige konsekvenser. I natur og utmark er også veitrafikk, jernbane og flytrafikk m.m. viktige kilder, men her kommer i tillegg motorisert ferdsel i utmark inn som en sentral kilde til forstyrrelser både i form av synsinntrykk, lyd og lukt. 

Ulike støykilder er sentrale forstyrrelseskilder, men mange forstyrres også av synsinntrykk, av lukt, støv osv. Imidlertid forstyrres man ikke like mye av alle ”forstyrrelseskilder”, og både lyder, bilder m.v. kan oppleves av noen som positivt og av andre som negativt i ulike sammenhenger og situasjoner. Det kan også ha betydning for i hvilken grad man forstyrres hvilken aktivitet man holder på med der og da og hvilken holdning man har til den aktuelle lydkilden. Hva man forstyrres av er m.a.o. et komplekst bilde, men der noen støykilder og noen andre kilder vil være mer sentrale enn andre. 

Når det gjelder forstyrrelser i utmark er det dokumentert at man forstyrres av støy, jfr. kap. 1, men i liten grad dokumentert i hvilken grad man forstyrres av andre årsaker. Det er også i noen grad dokumentert hvilke støykilder man forstyrres av.

En slik studie viser tydelig forskjell i forstyrrelse mellom ulike lydkilder. I en undersøkelse gjennomført i Troms og Finnmark i 2000 har man stilt spørsmålet: ”Når du er ut i naturen på fritida, hvor negativt eller positivt synes du det er å høre lyder fra:” og respondentene er så bedt om å rangere henholdsvis snøskutertrafikk, rutefly, måkeskrik, vegtrafikk, fossefall, småfly, andre mennesker og motorbåttrafikk på en skala fra -5 til +5. Vegtrafikk og snøskutertrafikk kommer da dårligst ut med -2.2 og -2.0, mens måker, +2.5 og fossefall, +4.0 kommer best ut.

At type støykilde har betydningen for i hvilken grad man forstyrres går også fram av Østlandsforsknings undersøkelse fra Trøndelag der man har spurt om ”Hvor viktig er det for deg at du slipper å høre lyder fra hver av de nedenfor angitte kilder når du bedriver friluftsliv generelt”? – og ramset opp flere ulike lydkilder. På en skala fra 1 – ingen betydning til 7 svært viktig å slippe å høre, kommer militære jagerfly, vegtrafikk og snøskutertrafikk dårligst ut med verdier fra 5.1 til 4.5. Rutefly og motorbåttrafikk kommer best ut – som det man mener er minst viktig å unngå lyder fra med 3.5 for begge disse lydkildene. Denne undersøkelsen har også undersøkt eventuelle forskjeller i oppfatning relatert til kjønn, alder, bosted og om man har kjørt snøscooter siste år. Disse forskjellene viser at de som legger mest vekt på å unngå støy er kvinner mer enn menn, eldre mer enn yngre, bosatte i tettsteder mer enn bosatte i spredtbygde strøk og de som ikke har kjørt snøscooter siste år mer enn de som har kjørt snøscooter siste år.

En eksperimentell studie fra Tromsø der skiløpere ble eksponert for snøskuterkjøring viser klart at snøskuterkjøring reduserer kvaliteten på skituren for dem som ble ”utsatt for” en snøskuter underveis (Vittersø m.fl. 2004). Studien viser at støyen er den viktigste årsaken til at man føler seg forstyrret. Samtidig fremstår det som en viktig årsak at snøscooteren forstyrrer landskapsbildet og den estetiske opplevelsen.  Et viktig resultat av denne undersøkelsen er også at den angir en mulig underrapportering av plagegrad for generelle spørreundersøkelser om i hvilken grad folk plages av forstyrrelser. Svar på spørsmålet ”Hvis du ble forstyrret av en snøscooter. Hvor viktig var disse årsakene til forstyrrelsen” viser at de som der og da var blitt utsatt for/hadde møtt en snøskuter angir høyere plagegrad for alle de ulike forstyrrelsesmomentene i forhold til dem som ikke hadde møtt en snøskuter. Om man sammenholder dette resultatet med at generelle undersøkelser gjerne gjennomføres uavhengig av eksponering for snøskuterkjøring, kan det være grunn til å anta at det angis en lavere plagegrad/forstyrrelseseffekt enn det den enkelte faktisk opplever i et reelt møte med snøskuterkjøring. 

En tilsvarende eksperimentell studie ble gjennomført i Aurlandsdalen for å studere effekten av støy fra jagerfly på turopplevelsen. Resultatene her viser at lyden fra jagerfly ble opplevd som forstyrrende av 79 % av de som ble ”utsatt for” jagerfly. 13 % mente ”forstyrrelsen” var berikende, mens 8 % mente det ikke hadde noen betydning for turopplevelsen.

I NIBR-rapport 2006:15 (Kleven m.fl. 2006) vises til en undersøkelse fra Jämtlandsfjällen i Sverige som synliggjør den asymmetriske konflikten mellom skiløpere og snøscooterkjørere, dvs. at skiløpere blir irritert og plaget av snøskutere, som i langt mindre grad plages av skiløperne. Når det gjelder hva som irriterer viser denne undersøkelsen at støy er det som irriterer mest, og dernest bensinlukt og synet av skuteren.

I en annen undersøkelse fra Jämtlandsfjällen om skigåeres synspunkter på kontakt med snøscootere (Fredmann 2002) svarer flest (88 %) at det er negativt ”att känna lukten av snöskotrar”. 77 % mener det er negativt ”att höre snöskotrar” og 42 % at det er negativt ”att se snöskotrar”. 

4. Hvor og når forstyrres vi?

Den sistnevnte undersøkelsen fra Jämtlandsfjällen (Fredmann 2002) viser at det er en klar forskjell mellom områder når det gjelder i hvor stor grad skigåerne ble forstyrret av snøscootere. I alt 39 % av skigåere i Storulvån ble (mycket (2%), ganska (8%) eller lite (29%) störd) av snøscooterkjørere mens tilsvarende tall for ”Skidåkare i andre områden” var 59 % (mycket 8 %, ganska 18 %, lite 33%).

De undersøkelser som finnes viser ellers alle at stillhet, ro og andre kontemplative verdier har større betydning dess mer urørt et område er. Dette kommer bl.a. fram i undersøkelsen fra Østlandsforsknings nevnt over (Vorkinn 1999). Her har man som nevnt stilt spørsmål om ”hvor viktig er det for deg at du slipper å høre motordur og støy når du er i ulike friluftsområder”. På en skala fra 1 – ingen betydning til 7 - svært viktig varierer svarene fra 3.6 for nærturområder og 4.0 for markaområder til 5.8 for uberørte områder på fjellet og 5.9 for nasjonalparker. Det er i denne sammenheng imidlertid viktig å merke at fravær av støy er viktig i alle tilfellene med mer enn middels (3.5) betydning. Fravær av støy i nærturområder og markaområder er også viktig fordi dette er de nærmeste friluftsområdene for de mer enn 75 % av befolkningen som bor i byer og tettsteder. Som nevnt er dette også den delen av befolkningen som i størst grad etterspør og verdsetter stillhet og ro. 

Forstyrrelser fra motorisert ferdsel i utmark er imidlertid ikke bare et forhold mellom dem som utøver motorisert ferdsel og dem som driver friluftsliv i utmark/langt til skogs/fjells. Etter hvert registreres stadig flere klager på forstyrrelser fra motorisert ferdsel i bo- og nærmiljø. Dette gjelder bl.a. forstyrrelser fra snøscooterkjøring på og mellom innmarksområder, forstyrrelser fra båttrafikk og forstyrrelser fra bruk av småfly og helikopter. Disse forstyrrelsene må ses i sammenheng med at stadig flere plages av støy i sitt bo- og nærmiljø, og da særlig av støy fra veitrafikk. Støy og forstyrrelser fra motorisert ferdsel kommer inn her som en tilleggsfaktor, og fordi motorisert ferdsel i utmark - og på innmark - i stor grad vil forekomme i områder som i utgangspunktet har lite støy fra vegtrafikk, vil støyen fra slik motorisert ferdsel ha forholdsmessig stor betydning. 

Østlandsforsknings undersøkelse (Vorkinn 1999) viser at stillhet og ro også har stor betydning i hytte- og turistområder i skog og fjell der folk gjerne drar for å kople av fra en stresset og støyende hverdag. Undersøkelsen gir verdien 4.8 for ”utfartsområder i skogen/på fjellet”. I motorferdselforsøket og da særlig i Fauske kommune har utfordringer knyttet til økt motorisert ferdsel og økte forstyrrelser i hytteområder vært et sentralt tema. I sentrale hytteområder i Fauske kommune har man fått synliggjort hvilke utfordringer som skapes dersom man åpner for at mange/alle kan kjøre egen snøscooter til hyttene. Fauske kommune tillot også bruk av snøskuter til henting av vann under opphold på hyttene noe som også økte omfanget av den motoriserte ferdselen og med det omfanget av forstyrrelser. Det ble i den perioden forsøket ble fulgt med økt oppsyn registrert en rekke klager fra hytteeiere i Fauske som opplevde at de ble forstyrret av snøskuterkjøringen.

5. Samlet virkning for helse og trivsel

At stillhet og ro har betydning for helse og trivsel går fram av at disse faktorene trekkes fram som viktige årsaker til å drive friluftsliv, jfr. kap. 1. Utover dette er effekten av å oppleve stillhet og ro i liten grad undersøkt.

Da er den negative effekten av støy langt bedre undersøkt, og da særlig de helsemessige konsekvensene generelt samt effektene av støyplage i og ved boliger. Studier viser at støy har negative effekter for konsentrasjonsevne, forstyrrer rekreasjon/hvile og søvn, gir nedsatt hørsel, stressreaksjoner/stressrelaterte lidelser og hjerte-karsykdommer (Aasvang 2006).

Betydningen av stillhet og ro i utmark og nærmiljø må ses i sammenheng med at vi forstyrres og plages stadig mer av ulike forstyrrelseskilder både i hverdag og fritid. I tillegg til betydelig plage av støy fra veitrafikk og annen samferdsel, kan det bl.a. være PC og mobiltelefon som lager støy, reklameplakater og videoskjermer i det offentlige rom som gir visuelle forstyrrelser og et hektisk program i arbeidssammenheng med møter, tidsfrister m.m. som gir en stresset hverdag. I en slik situasjon vil behovet for situasjoner og områder der man kan rekreere og slippe unna sivilisasjonens forstyrrelser, være vesentlig. I denne sammenheng må motorisert ferdsel i utmark ses på ikke bare som kilde til støy, men også som element av sivilisasjonen som man ønsker frihet fra i fritiden enten det er hjemme i nærmiljøet, i marka eller langt til fjells. Disse sammenhengene er imidlertid lite undersøkt. 

Det som er best undersøkt når det gjelder summen av påvirkning av forstyrrelser og ulemper/plager fra ulike kilder i ulike sammenhenger, gjelder påvirkning i boliger og boligområder av støy fra vegtrafikk og betydningen for plagegrad av å ha muligheten til å oppsøke en stille side av boligen, en stille bakgård, en stille park osv. Disse undersøkelsene, gjennomført av Transportøkonomisk institutt (Fyhri, 2006), viser at ved samme støynivå på den mest utsatte siden av boligen, blir de minst plaget som har muligheten til å oppsøke stillere områder andre steder i boligen eller i nærmiljøet til boligen. Konkret har en registrert at ved støynivå under 60 dBa er effekten av en stille side at den reduserer støyplagen med 30 -50 %. Undersøkelsene viser også at visuelle forhold, som for eksempel innslag av natur på den stille siden og i stille områder, har betydning for om man plages av støyen. Undersøkelser av hvordan folk i ulike boområder opplever støy viser at de som bor i ”vakre” omgivelser blir mindre plaget av støyen. Tilsvarende viser undersøkelser av ulike negative påvirkninger at summen av to negative påvirkninger er gjensidig forsterkende. For eksempel har man funnet at beboere som utsettes for både støy og støv føler seg mer plaget av støyen ved tilsvarende støynivå enn dem som ikke utsettes for støvplage i tillegg.

Tilsvarende må man anta at muligheten til å oppsøke stillhet og ro i utmark vil ha en positiv effekt på i hvilken grad man plages av den støyen og de forstyrrelsene man generelt utsettes for i hverdagen og motsatt at man plages mer dersom man fratas muligheten til å oppleve stillhet og ro i utmark. Slike sammenhenger er imidlertid ikke undersøkt.

Som vi ser må man se på flere faktorer i sammenheng når man vurderer forstyrrelse fra ulike kilder. Lyd, lukt, synsinntrykk m.v. henger sammen og gir en samlet påvirkning på den enkelte og på opplevelsen. I tillegg kompliseres dette bildet av at man må anta at i hvilken grad den enkelte forstyrres bl.a. vil være avhengig av hvilken aktivitet man holder på med, hvilket formål man har med oppholdet på det aktuelle stedet/området, hvilken holdning man har til den aktuelle støykilden, hvor sensitiv man er for forstyrrelser og i hvilken grad man opplever forstyrrelsen som noe ”nyttig” som man synes man bør akseptere eller noe ”unyttig” som man bare ser ulemper ved. I hvilken grad man opplever å ha kontroll over og mulighet til å unnslippe forstyrrelsen vil trolig også virke inn på i hvilken grad man plages og kan for eksempel tilsi at man plages mer av snøskutere som kan kjøre overalt hvor det er snø framfor en bil man vet må kjøre på veien og en båt man vet må holde seg på vannet.

Generelt er det som nevnt godt dokumentert omfattende negative helseeffekter av støy. Ellers er det mye man ikke vet om betydningen av ro og stillhet for helse og trivsel og om effektene av støy og andre forstyrrelser, hver for seg og i sammenheng. Det er behov for å prioritere å kartlegge disse forholdene.

